คาดสัปดาห์หน้าหุ้นผันผวน
ศูนย์กสิกรไทยคาดสัปดาห์หุ้นไทยสัปดาห์หน้าผันผวน มีโอกาสปรับลงหลังไม่ผ่าน 1,600 จุด จับตาตัวเลขส่งออกจีน ข้อมูลเศรษฐกิจสหรัฐ
4 พ.ค. 2556

ศูนย์กสิกรไทยคาดสัปดาห์หุ้นไทยสัปดาห์หน้าผันผวน มีโอกาสปรับลงหลังไม่ผ่าน 1,600 จุด จับตาตัวเลขส่งออกจีน ข้อมูลเศรษฐกิจสหรัฐ 
บล.กสิกรไทย และ ศูนย์วิจัยกสิกรไทย มองดัชนีตลาดหุ้นไทยในสัปดาห์หน้า (7-10 พ.ค.)ว่า ดัชนีอาจเผชิญกับความผันผวนและมีโอกาสปรับตัวลง โดยปัจจัยสำคัญที่น่าติดตาม คงได้แก่ การรายงานตัวเลขการส่งออกของจีน เครื่องชี้ภาคการผลิตในยูโรโซน รวมทั้งตัวเลขเศรษฐกิจสหรัฐฯ ที่สำคัญ อาทิ ยอดขอสินเชื่อที่อยู่อาศัย  ทั้งนี้ บริษัทหลักทรัพย์กสิกรไทย จำกัด คาดว่า ดัชนีจะมีแนวรับที่ 1,567 และ 1,561 ขณะที่แนวต้านคาดว่า จะอยู่ที่ 1,602  และ 1,638 ตามลำดับ
ในสัปดาห์ที่ผ่านมา ดัชนีตลาดหุ้นไทยปรับลดลง โดยมีแรงขายทำกำไร หลังข้อมูลเศรษฐกิจในยูโรโซนและจีนออกมาอ่อนแอ ทั้งนี้ ดัชนีหุ้นไทยปิดที่ระดับ 1,578.95 จุด ลดลง 0.25% จากสัปดาห์ก่อน ด้านมูลค่าการซื้อขายเฉลี่ยต่อวันลดลง 15.67% จากสัปดาห์ก่อน มาอยู่ที่ 50,635.06 ล้านบาท โดยนักลงทุนรายย่อย และบัญชีบริษัทหลักทรัพย์ซื้อสุทธิ ขณะที่ นักลงทุนสถาบันและนักลงทุนต่างชาติขายสุทธิ ส่วนตลาดหลักทรัพย์ MAI ปิดที่ 500.92 จุด เพิ่มขึ้น 1.21% จากสัปดาห์ก่อน
ระหว่างสัปดาห์ ตลาดหุ้นไทยปรับเพิ่มขึ้น โดยมีแรงซื้อเก็งกำไร ท่ามกลางการคาดการณ์ว่ามาตรการดูแลค่าเงินบาทของธนาคารแห่งประเทศไทย ( ธปท.) จะไม่ส่งผลกระทบต่อตลาดหุ้น ก่อนมีแรงขายทำกำไรในช่วงปลายสัปดาห์ หลังดัชนีไม่สามารถผ่านระดับ 1,600 รวมทั้งแรงกดดันจากข้อมูลเศรษฐกิจในยูโรโซนและจีนที่อ่อนแอ